
Úvod

Správa o pôsobení Slovenskej republiky v aktivitách medzinárodného krízového manažmentu (ďalej len „MKM“) za rok 2016 (ďalej len ,,Správa“) bola spracovaná na základe úlohy vyplývajúcej z uznesenia vlády SR č. 539/2012 z 10. októbra 2012, ktorá Ministerstvu zahraničných vecí a európskych záležitostí Slovenskej republiky (ďalej len „MZVaEZ SR“) ukladá raz ročne predložiť vláde SR na prerokovanie správu s hodnotením komplexného civilno-vojenského pôsobenia SR v aktivitách MKM. V poradí piata správa bola spracovaná v gescii MZVaEZ SR s využitím podkladov vecne príslušných ministerstiev - Ministerstva obrany SR (ďalej len „MO SR“), Ministerstva vnútra SR (ďalej len „MV SR“), Ministerstva financií SR (ďalej len „MF SR“) a Generálnej prokuratúry SR (ďalej len „GP SR“). Správa o pôsobení SR v MKM obsahuje informáciu o zapojení Ozbrojených síl SR (ďalej len „OS SR“), Policajného zboru (ďalej len „PZ“), Finančnej správy (ďalej len „FS“) a odborníkov GP SR a MZVaEZ SR do riešenia krízových situácií za rok 2016 prostredníctvom vyhodnotenia spôsobu  podpory snahy medzinárodného spoločenstva o vyriešenie konkrétnych krízových situácií a hodnotenia efektívnosti komplexného civilno-vojenského pôsobenia SR. Správa obsahuje výhľad pôsobenia SR v jednotlivých aktivitách na rok 2017. Správa neobsahuje príspevky SR v rámci bilaterálnej formy pomoci.

   
I. Východiská pôsobenia SR v medzinárodnom krízovom manažmente v roku 2016

Bezpečnostné prostredie v roku 2016 bolo charakterizované vysokou mierou nepredvídateľnosti a komplexnosti. Rozsah a charakter bezpečnostných výziev v Európe a jej susedstve potvrdil rastúce prepojenie medzi vnútornou a vonkajšou bezpečnosťou a zdôraznil potrebu komplexného prístupu EÚ, ale aj pri hľadaní konsenzu v kľúčových témach zahraničnej a bezpečnostnej politiky, vrátane humanitárnej a rozvojovej pomoci.

Oblúk nestability, ktorý lemoval EÚ pozdĺž juhovýchodnej hranice, obsiahol viacero bezpečnostných rizík a hrozieb, vrátane nekontrolovaných migračných tokov, energetickej bezpečnosti, teroristických útokov, ako aj konvenčných hrozieb, a to najmä v dôsledku zvýšenej aktivity leteckých operácií tretích krajín v blízkosti vzdušného priestoru EÚ a NATO.  

Z geografického hľadiska pokračoval trend pretrvávajúceho násilia a destabilizácie na juhovýchodnej Ukrajine, ozbrojených aktivít teroristických skupín v oblasti Blízkeho východu, najmä v oblasti Sýrie a Iraku, ako aj pokračujúce násilie a neschopnosť štátov zaručiť bezpečnosť a viesť politický dialóg v severnej a Subsaharskej Afrike. Extrémnou bola naďalej aj situácia v Afganistane, charakteristická vysokým počtom priamych, či nepriamych útokov znepriatelených strán.

V nadväznosti na viaceré teroristické útoky v európskych mestách v roku 2015 bol v rámci EÚ využitý článok 42.7 Lisabonskej zmluvy o kolektívnej bezpečnosti. SR v rámci preukázania solidarity reagovala na pomoc Francúzsku schválením mandátu na vyslanie príslušníkov OS SR do misie EUTM Mali. Na domácej scéne SR reagovala na teroristické útoky prijatím tzv. „protiteroristického balíčka,“ ktorý zahŕňa viacero opatrení najmä v oblasti posilňovania kapacít a právomocí bezpečnostných a spravodajských zložiek. 

Bojová skupina EÚ zostavená krajinami Višegrádskej štvorky (V4) v júni 2016 zavŕšila svoju polročnú pohotovosť. Vyčlenení príslušníci OS SR boli spoločne s českými, maďarskými a poľskými vojakmi v období od 1. 1 do 30. 6. 2016 pripravení reagovať na prípadné krízové situácie. Spoločná bojová skupina krajín V4 je jedným z príkladov ukážkovej spolupráce medzi krajinami stredoeurópskeho regiónu. V roku 2017 SR vyšle do Pobaltia výcvikové jednotky (152 vojakov), ako náš spoločný príspevok v oblasti  ochrany a obrany východného krídla NATO. 
V rámci čoraz užšieho prepájania vnútornej a vonkajšej bezpečnosti boli posilňované spoločné cvičenia bezpečnostných zložiek. Okrem civilných misií MKM boli príslušníci PZ zapojení aj do zabezpečovania ochrany Schengenských hraníc, a to v rámci bilaterálnych dohôd s členskými krajinami EÚ.

Príprava na odchod jedného z najväčších prispievateľov – Veľkej Británie z EÚ,  vyvolala otázku ďalšej miery zapojenia sa do spoločných aktivít. Európska globálna stratégia pre zahraničnú a bezpečnostnú politiku zdôrazňuje význam zefektívňovania zahraničných aktivít a zvyšovania rozsahu zodpovednosti za rolu, akú hrá EÚ vo svete. V rámci tohto procesu je možné predpokladať zvyšovanie nárokov na úroveň zapojenia sa SR do aktivít MKM, vrátane účasti v misiách v regióne Blízkeho východu a Subsaharskej Afriky. 
EÚ pokračovala v integračnej a asociačnej politike na západnom Balkáne, s krajinami Východného partnerstva, ako aj v prehlbovaní vzťahov s Tureckom ako dôležitým partnerom v oblasti Blízkeho východu.

MO SR a MV SR prostredníctvom vyslania svojich príspevkov do vojenských operácií a civilných misií v roku 2016 aktívne participovali na plnení záväzkov súvisiacich s členstvom v EÚ, NATO, OSN a OBSE. Aktivity SR v MKM zahŕňali širokú škálu úloh, od bojových operácií, poradenských činností, po poskytovanie expertízy v oblasti polície a hraničnej a colnej kontroly. Súčasťou civilného krízového manažmentu je aj monitorovanie implementácie mierových dohovorov a dohôd o prímerí a opatrenia na ochranu práv menšín a demokracie, ako aj niektoré činnosti v rámci reformy bezpečnostného sektora. Mechanizmus prípravy, vysielania a financovania civilných expertov
 je v podmienkach SR upravený na základe zákona č. 503/2011 Z. z. o vysielaní civilných expertov na výkon práce v aktivitách krízového manažmentu mimo územia SR.
II. Účasť SR v misiách a operáciách medzinárodného krízového manažmentu

Z geografického hľadiska sa SR v roku 2016 zapájala do aktivít MKM v oblastiach svojho prioritného zahraničnopolitického záujmu. Zástupcovia SR sa aktívne podieľali na prehlbovaní mieru a upevňovaní bezpečnosti v Európe a vo svete účasťou v operáciách a misiách MKM v Afganistane, Cypre, Bosne a Hercegovine, Kosove, Macedónsku, Mali, Haiti, Golanských výšinách, Ukrajine, Turkmenistane, Moldavsku a Gruzínsku.
SR sa v rámci aktivít MKM v roku 2017 bude aj naďalej snažiť pripraviť a udržať deklarované sily nasadené v operáciách a misiách a taktiež udržať schopnosť ozbrojených zložiek pružne reagovať na rozhodnutia politického vedenia štátu v oblasti pôsobenia. 

II.1 Misie OSN

II.1.1 UNFICYP Cyprus

Mierová misia UNFICYP na Cypre bola zriadená v roku 1964 rezolúciou Bezpečnostnej rady OSN č. 186/1964. Je jedna z najdlhšie aktívnych mierových misií na svete. Jej úlohou je prevencia konfliktu medzi  komunitou cyperských Grékov a cyperských Turkov na ostrove. Činnosť a aktivity misie sa rozšírili v roku 1974 po vstúpení Turecka do konfliktu a následnej tureckej vojenskej intervencii v severnej časti ostrova. Jej hlavnými úlohami je zabrániť návratu ozbrojeného konfliktu, vykonávať dohľad nad dodržiavaním “status quo” na líniách zastavenia paľby z roku 1974, ktoré tvoria hranice nárazníkového pásma a prispievať k budovaniu dôvery a dodržiavaniu právneho poriadku. 

Hlavnou operačnou úlohou OS SR bolo zabezpečenie integrity nárazníkovej zóny (NZ) v Sektore 4 a udržanie vojenského „status quo“ opozičných síl.  Pri plnení danej úlohy bol kladený dôraz na:

· zabezpečenie každodenného hliadkovania v priestore zodpovednosti, 

· riešenie vojenských narušení,

· vyjednávanie od najnižších stupňov velenia. 

K 1. 1. 2016 pôsobilo v operácii UNFICYP na Cypre 159 príslušníkov OS SR (profesionálnych vojakov, ďalej len „PrV“). V septembri 2016 na základe oficiálnej žiadosti zo strany OSN navýšila SR počet pôsobiacich príslušníkov v UNFICYP na 169 PrV. Z uvedeného počtu bolo 106 PrV  dislokovaných v Sektore 4 (pod vedením OS SR) a 63 PrV pôsobilo v štruktúrach veliteľstva  misie (Nikózia) a jeho priamo podriadených jednotkách. V roku 2016 boli v mierovej misii UNFICYP vykonané dve rotácie,  počas ktorých sa vystriedalo celkovo 326 PrV, z toho 13 žien. Od začiatku mierovej misie pôsobilo v rámci UNFICYP Cyprus celkovo 2941 príslušníkov OS SR, z toho 122 žien.

     SR je vedúcou krajinou v „Sektore 4“ (Famagusta) a tretím najväčším prispievateľom do tejto misie. V súčasnej dobe je to náš najväčší príspevok do MKM. Okrem príslušníkov OS SR v misii pôsobí aj 5 príslušníkov PZ SR.
II.1.2 UNTSO Blízky východ

Pozorovateľská misia OSN na Blízkom východe UNTSO je prvou mierovou misiou OSN, ktorá vznikla v roku 1948. V nadväznosti na vojny v rokoch 1956, 1967 a 1973 v regióne Blízkeho východu prechádzali hlavné úlohy UNTSO menšími zmenami v súvislosti s meniacou sa politickou situáciou. Hlavnou úlohou misie bolo naďalej sledovať a udržiavať bezpodmienečné prímerie nariadené BR OSN až do konečného mierového urovnania a pomôcť stranám v dohľade nad dodržiavaním podmienok dohôd o prímerí z roku 1948, tzn. vykonávať inšpekcie, patrolovanie, pozorovanie a hlásenie aktivít ktoré môžu viesť k porušeniu dohody o stiahnutí sa medzi Izraelom a Sýriou z roku 1974.

            V tejto misii plnili úlohy 2 dôstojníci OS SR. Rotácia personálu bola vykonaná  v dvoch termínoch, kde sa vystriedali 2 príslušníci OS SR. Od začiatku pozorovateľskej misie v nej pôsobilo celkovo 35 príslušníkov OS SR.

II.1.3 MINUSTAH Haiti

            Misia MINUSTAH bola pôvodne zriadená rezolúciou Bezpečnostnej rady 1542 z 30. apríla 2004 na podporu dočasnej vlády pri zabezpečovaní bezpečného a stabilného prostredia, s cieľom pomáhať pri monitorovaní, reštrukturalizácii a reformovaní haitskej štátnej polície, formovaní komplexného a udržateľného odzbrojenia, demobilizácii a riadení reintegrácie, na pomoc pri obnove a udržaní právneho štátu, verejnej bezpečnosti a verejného poriadku na Haiti, na ochranu personálu OSN a zariadení,  vybavenie a na ochranu civilného obyvateľstva pod bezprostrednou hrozbou fyzického násilia, podpore ústavných a politických procesov, pomoci pri organizovaní slobodných a spravodlivých komunálnych, parlamentných a prezidentských volieb, podpore prechodnej vlády rovnako ako haitské inštitúcie a skupiny v ich úsilí o presadzovanie a ochranu ľudských práv v oblasti ľudských práv a monitoringu a distribúcii správ o situácii v oblasti ľudských práv v krajine. 

            Na základe stretnutia ministra vnútra SR s asistentom generálneho tajomníka OSN  13. 5. 2014 bol PZ SR pripravený navýšiť účasť príslušníkov do misií OSN podľa ponuky sekcie OSBN pre mierové organizácie (DPKO). V priebehu roku 2014 bola vyprofilovaná požiadavka OSN a SR bola požiadaná o zapojenie sa do misie MINUSTAH na Haiti. Misia pôsobí na Haiti od roku 2004 a jej hlavná činnosť spočíva v pomoci a stabilizácii verejnej správy, reforme práce policajných zložiek. Pre SR je to jedna z „najnovších“ misií. Prináša praktický príklad potreby zvyšovania spôsobilostí pre frankofónne regióny a účasti v procese reformy bezpečnostného sektora. V roku 2016 pôsobilo v krajine 6 príslušníkov PZ SR (vyslaní v júni 2015).   

Misie OSN – zámer do roku 2017

            V nadväznosti na úsilie SR zohrávať významnejšiu úlohu pri reforme bezpečnostného sektora v rámci OSN a etablovanie sa príslušníkov ozbrojených zložiek SR v misiách na Haiti a na Cypre, bude SR pokračovať vo vysielaní odborníkov do predmetných misií. 

            Prezídium PZ taktiež plánuje udržať svoje príspevky v stabilizačnej misii OSN MINUSTAH na Haiti v počte 6 príslušníkov PZ a navýšiť slovenský príspevok v misii OSN UNFICYP na Cypre na 6 príslušníkov PZ. Predmetné odhodlanie PZ reflektuje na otázku riešenia vývoja bezpečnostnej situácie vo svete a zároveň na ambície SR aktívne vstupovať do procesu rozhodovania v otázkach reformy bezpečnostného sektora.

II.2 Operácie NATO

II.2.1 „Rozhodná podpora“ (Resolute Support – RS) Afganistan
SR sa v Afganistane dlhodobo angažovala prostredníctvom širokého spektra nástrojov, vo vojenskej oblasti v rámci pôsobenia NATO (ISAF a od roku 2015 – Resolute Support), v civilnej oblasti sa v rámci misie EÚ (EUPOL Afganistan – do decembra 2015) podieľala na budovaní afganskej národnej polície a na celkovom posilňovaní právneho štátu. Afganistan je tiež jednou z teritoriálnych priorít slovenskej Oficiálnej rozvojovej pomoci. Rozvojové aktivity MZVaEZ SR sú v synergii s pôsobením SR v oblasti bezpečnostnej politiky a zapadajú do medzinárodných záväzkov SR. 

Po ukončení bojovej operácie ISAF v Afganistane k 31.12.2014 a spustením výcvikovej operácie Resolute Support od 1.1.2015 došlo k výraznej redukcii príspevkov OS SR z pôvodných 300 na súčasných 42 príslušníkov OS SR (stav ku koncu roku 2016). Vnútorná bezpečnostná situácia v Afganistane bola aj v roku 2016  naďalej extrémna s neustálym vysokým rizikom priamych, či nepriamych útokov. Počet útokov vykonaných proti koaličným jednotkám má klesajúcu tendenciu, ale útoky proti afganskej vláde a bezpečnostným zložkám pokračujú.

OS SR majú k účasti v tejto operácii mandát NR SR (uznesenie č. 1531 z 11. 12. 2014 a č. 2106 z 12. 11. 2015) na nasadenie do 66 PrV. Na začiatku roku 2016 pôsobilo v operácií 35 PrV OS SR. V priebehu roku 2016 boli do operácie nasadené nové spôsobilosti – Letecký poradný tím (Air Advisory Team - AAT), nasaditeľný komunikačný modul (C-DCM-C), vojenskí poradcovia (CJ4, & Key Leader Egagement - KLE) a zdravotnícky personál (poľný chirurgický tím - PCHT).

Uvedenými zmenami sa počet nasadených profesionálnych vojakov ku koncu roku 2016 navŕšil na súčasných 42 PrV. V roku 2016 boli v operácií RS vykonané dve rotácie,  počas ktorých sa vystriedalo celkovo 83 PrV (z toho 6 žien). Od začiatku operácie v nej pôsobilo celkovo 202 príslušníkov OS SR (z toho 11 žien). 

II.2.2 Veliteľstvo NATO v Sarajeve

V úzkej koordinácii a súčinnosti s operáciou EUFOR ALTHEA pôsobí na území BaH aj Veliteľstvo NATO so sídlom v Sarajeve. Veliteľstvo NATO v Sarajeve predstavuje po rozhodnutí o ukončení operácie NATO SFOR v BaH v roku 2004 vojenskú prítomnosť NATO v krajine. Jeho hlavnou úlohou je pomoc štátnym orgánom BaH pri realizácii obrannej reformy a pri vytváraní systému efektívneho riadenia a velenia ozbrojených síl BaH. Taktiež asistuje pri zabezpečení efektívnych demokratických rozpočtových a riadiacich procesov ozbrojených síl BaH. Veliteľstvo plní aj podporné úlohy, vrátane spravodajskej činnosti, plánovania a riadenia aktivít NATO na území BaH. Na veliteľstve pôsobí 1 príslušník OS SR.

Misie NATO – zámer do roku 2017

           V súvislosti s rozhodnutím NATO zachovať veľkosť misie Resolute Support v roku 2017 zostane príspevok OS SR v rozsahu danom mandátom NR SR (do 66 PrV) aj v roku 2017. V rovnakom počte (1 PrV) sa zachová aj pôsobenie vo Veliteľstve NATO v Sarajeve. V súvislosti s rozhodnutím NATO o posilnenej predsunutej prítomnosti NATO zváži SR formu a rozsah svojho možného zapojenia. Príspevok SR do tejto aktivity by bol predmetom politického rozhodnutia vrátane NR SR.
II.3 Operácie EÚ

II.3.1 EUFOR ALTHEA v Bosne a Hercegovine

            Vojenská operácia EUFOR ALTHEA zriadená v decembri 2004 je súčasťou komplexného prístupu EÚ k bezpečnostnej, politickej a sociálno-ekonomickej stabilizácii Bosny a Hercegoviny (BaH) a zapadá do celkovej mozaiky stabilizačných cieľov EÚ v regióne západného Balkánu. Mier, stabilita, rozvoj a prosperita celého regiónu západného Balkánu patria naďalej medzi priority slovenskej zahraničnej politiky. Sily pôsobiace v operácii majú mandát Bezpečnostnej rady OSN, ktorý je predlžovaný na ročnej báze. Úlohou príslušníkov OS SR vyslaných do predmetnej vojenskej operácie bolo plnenie úloh styčných a pozorovacích tímov ktoré zahŕňajú najmä monitorovaciu činnosť v priestore zodpovednosti, zabezpečovanie styku s predstaviteľmi miestnej samosprávy vo vymedzenom regióne priestoru operácie a vykonávanie tzv. styčnej činnosti a spolupráce s vládnymi, mimovládnymi organizáciami ako aj štruktúrami medzinárodných organizácií v priestore operácie s cieľom zabezpečenia adekvátnej reakcie EÚ na prípadné zmeny bezpečnostnej situácie. Príslušníci OS SR podliehali operačnému veleniu veliteľstva EUFOR.
Bezpečnostná situácia v priestore rozmiestnenia našich jednotiek bola hodnotená ako pokojná a stabilná. Ostáva však naďalej krehkou. SR preto presadzovala zachovanie exekutívneho mandátu misie.

K 1. 1. 2016 pôsobilo v rámci operácie ALTHEA 36 PrV. V auguste 2016 sa zmenilo zloženie národného podporného prvku, čo viedlo k navŕšeniu celkových počtov v EUFOR ALTHEA na konci roku 2016 na 41 PrV. 


V roku 2016 sa v operácii EUFOR ALTHEA vystriedalo v dvoch rotáciách 76 PrV z toho 3 ženy. Od začiatku operácie pôsobilo celkovo 755 príslušníkov OS SR, z toho 23 žien.

II.3.2 EULEX Kosovo

Civilná misia EULEX Kosovo bola zriadená 4. 2. 2008 s cieľom podporiť  posilňovanie  vlády práva na území Kosova. V rámci angažovania sa na západnom Balkáne ako jednej zo zahranično-politických priorít SR je pôsobenie slovenských expertov práve v tejto misii dôležitým príspevkom a prejavom podpory SR pre európsku perspektívu Kosova. Hlavným mandátom misie je napomáhať a podporiť budovanie kapacít kosovských inštitúcií,  policajných, administratívnych a justičných orgánov, v oblasti bezpečnosti a vlády práva a pri rozvoji a posilňovaní nezávislého multietnického právneho systému a približovaní sa k európskym a medzinárodným štandardom. Zároveň má misia, ako jediná z civilných misií EÚ, aj exekutívne právomoci v niektorých oblastiach ako polícia, prokuratúra a súdnictvo, kde zabezpečuje výkon činností. 

V roku 2015 bola spracovaná strategická revízia misie, ktorá navrhla predĺženie mandátu misie do 14. 6. 2018, čo však podlieha aj akceptácii kosovskej strany, vrátane ďalších zmien zamerania mandátu. O týchto elementoch a zmenách diskutovali členské štáty EÚ na úrovni Politicko-bezpečnostného výboru (PSC) a tiež Výboru pre civilné aspekty krízového manažmentu (CivCom), pričom nateraz nebola dosiahnutá dohoda a diskusie o budúcej podobe misie (rozsah úloh, počet príslušníkov) budú pokračovať v roku 2017.  Misia by si však mala udržať svoj exekutívny mandát najmä v súvislosti s plnením úlohy bezpečnostnej zložky druhej reakcie (2nd security responder). 
           Po poslednej redukcii počtu príslušníkov misie v súčasnosti podporuje misiu  EULEX 28 členských krajín EÚ a 5 prispievajúcich krajín (Kanada, Turecko, USA, Nórsko a Švajčiarsko). V roku 2016 pôsobili v misii EULEX 4 príslušníci PZ SR. Aktuálne je v procese posudzovania kandidát za SR (z GR SR) v rámci výberu na jednu z pozícií v rámci EULEX Kosovo – 5-2016. 

II.3.3 EUAM – Ukrajina

            Civilná misia EÚ na Ukrajine je zameraná na podporu ukrajinských úradov pri reforme civilných bezpečnostných zložiek. Misia sa oficiálne začala 1. 12. 2014. Experti by mali pomáhať pri reforme polície, colných úradov či reforme prokuratúry a súdov.

              Od 13. 2. 2017 pôsobí za SR v misii 1 expert v oblasti nastavovania systému národných bezpečnostných previerok. 

II.3.4 EUBAM – Moldavsko a Ukrajina



Hraničná podporná  misia EUBAM Moldavsko-Ukrajina bola zriadená v decembri 2005. Ide o projekt Európskej komisie, ktorý má zabezpečiť obidvom vládam koordinovanú asistenciu v oblastiach hraničnej polície a colnej správy formou monitoringu, výcviku a vzdelávania v súlade so štandardmi EÚ. Misia súčasne poskytuje konkrétne odporúčania relevantným orgánom a podporuje činnosti vykonávané ukrajinskou a moldavskou hraničnou políciou a colnou správou smerujúce k urovnaniu konfliktu v tzv. Podnesterskej oblasti. PZ SR sa do tejto misie zapojil už koncom roka 2005. 


          Memorandum o porozumení bolo podpísané medzi Európskou komisiou a vládami Moldavska a Ukrajiny v roku 2005. Mandát misie bol predĺžený štyrikrát (v roku 2007, 2009, 2011 a 2015) a súčasný mandát končí 30. 11. 2017. V misii EUBAM je zapojených 13 členských štátov EÚ. Na veliteľstve pôsobí 65 a na tzv. „field office“ pozíciách  131 príslušníkov misie. V roku 2016 pôsobili v misii EUBAM Moldavsko-Ukrajina 4 príslušníci PZ SR.


           1. 12. 2016, po úspešnom výberovom procese v EÚ, nastúpil do Hraničnej a podpornej misie EUBAM 1 zástupca Finančnej správy SR. V rámci svojej funkcie plní úlohy súvisiace s poskytovaním pomoci moldavským a ukrajinským partnerským službám (colnej a pohraničnej stráže) v oblasti colných postupov. 

II.3.5  EUMM Gruzínsko
Monitorovacia misia EUMM na území Gruzínska bola spustená v októbri 2008 v reakcii na vývoj bezpečnostnej situácie. Hlavnou úlohou misie je monitorovanie implementácie tzv. Šesťbodovej mierovej dohody z augusta 2008 medzi Ruskom a Gruzínskom. Hlavnou úlohou misie je posilňovanie opatrení na budovanie dôvery medzi Gruzínskom a odštiepeneckými územiami Abcházskom a Južným Osetskom, normalizácia vzťahov, uvoľňovanie napätia vo forme sprostredkovania kontaktov a poskytovanie informácií potrebných pre proces prijímania politických rozhodnutí v rámci EÚ. Misia monitoruje kroky a stav bezpečnostných síl Gruzínska, stiahnutie bezpečnostných síl Ruska z odštiepeneckých území Abcházska a Južného Osetska a celkovú situáciu pozdĺž administratívnej hraničnej línie s týmito entitami, dodržiavanie ľudských práv a návratu utečencov a vysídlených osôb. Pôsobenie slovenských expertov v rámci misie EUMM je rovnako v línii zahraničnopolitických priorít pôsobenia v krajinách Východného partnerstva. Veliteľstvo sídli v  Tbilisi a mimo hlavného mesta sú zriadené pracoviská v Gori, Mtskheta a Zugdidi. V misii EUMM pôsobí 25 členských krajín a 210 medzinárodných pozorovateľov.

OS SR pôsobia v pozorovateľskej misii na základe uznesenia vlády SR č. 88 z 28. 1. 2009 od 1. 2. 2009 jedným dôstojníkom OS SR. Rotácia personálu (1 PrV OS SR) v roku 2016 bola vykonaná v júni 2016. Od vzniku pozorovateľskej misie sa vystriedalo v EUMM celkovo 8 príslušníkov OS SR, z toho 2 ženy.
           V roku 2016 boli súčasťou misie EUMM aj 3 príslušníci PZ SR.

II.3.6  Tréningová misia EUTM Mali

            Operácia EUTM je výcviková misia EÚ, ktorej poslaním je podpora ústavného a demokratického práva na území republiky Mali.  EUTM nevykonáva bojové aktivity a ani sa priamo nepodieľa na bojových aktivitách malijských ozbrojených síl.

               Príslušníci Ozbrojených síl SR pôsobili v EUTM Mali na základe Uznesenia NR SR č. 1861/2015. V marci 2016 boli do priestoru misie vyslaní 2 PrV. Do SR sa vrátili v septembri 2016, čím sa zároveň ukončilo pôsobenie príslušníkov SR v tejto operácii. 

Misie EÚ – zámer do roku 2017

              Misie EÚ budú aj naďalej zohrávať podstatný cieľ v zapájaní sa do aktivít civilného krízového manažmentu. Príslušníci ozbrojených zložiek SR budú naďalej vykonávať služobné činnosti v rámci prebiehajúcich misií EUBAM Moldavsko-Ukrajina, EUMM Gruzínsko a EULEX Kosovo. 

             Z dôvodu redukcie činností v misii EULEX v Kosove, sa bude Prezídium PZ v súčinnosti a s podporou MZVaEZ  snažiť zapojiť do civilnej misie EÚ na Ukrajine (EUAM Ukrajina) a navýšiť počet príslušníkov PZ SR v misii EUMM Gruzínsko.

II.4 Misie OBSE

II.4.1 OBSE – Skopje
Misia OBSE v Skopje bola zriadená v roku 1992 s úlohou zabrániť šíreniu regionálneho konfliktu v bývalej Juhoslávii. Úlohou misie je vykonávanie pravidelných monitorovacích návštev miestnych komunít a udržiavanie komunikačnej siete s politickými predstaviteľmi, členmi občianskej spoločnosti, náboženskými lídrami a orgánmi presadzovania práva. Misia pracuje s úradmi a pomáha zavádzať integrovaný vzdelávací systém, buduje kapacity štátnych úradníkov v súlade s medzinárodnými demokratickými normami a zásadami. Pomáha tiež pri  presadzovaní práv menšín, formou vzdelávacích projektov policajtov a pomáha justičným orgánom pri ich reformnom procese. 

            Do misie na území Macedónska sa SR zapojila v apríli 2014, odkedy tam pôsobí 1 príslušník PZ. Jeho úlohou sú projekty podporujúce reformy hraničnej polície a boj proti organizovanému zločinu.
II.4.2. OBSE – Ukrajina

            Špeciálna monitorovacia misia na Ukrajine (SMM) bola nasadená 21. 3. 2014 na základe žiadosti ukrajinskej vlády a na základe rozhodnutia všetkých 57 členských štátov OBSE. SMM je neozbrojená civilná misia, ktorá je prítomná vo všetkých regiónoch Ukrajiny. Jej hlavnou úlohou je sledovať a hlásiť nestranne a objektívne o situácii na Ukrajine a uľahčiť dialóg medzi všetkými stranami krízy. 
            V misii bolo SR zastúpené 4 príslušníkmi PZ SR, 1 zástupcom MO SR, 1 zástupcom MZVaEZ SR a 4 civilnými zástupcami. Pozorovatelia majú prispieť k zníženiu napätia a podporovať mier, stabilitu a bezpečnosť. Pomáhajú tiež sledovať a realizovať dodržiavanie všetkých záväzkov a dohôd s OBSE.

II.4.3. OBSE – Kosovo


Misia OBSE v Kosove (OMIK) bola zriadená v roku 1999 na základe rozhodnutia Stálej rady OBSE s úlohou prispieť k implementácii rezolúcie BR OSN 1244. V súčasnosti misia OBSE v Kosove vykonáva hlavne monitorovanie dodržiavania ľudských práv, podporu demokratických inštitúcií a dobrej správy vecí verejných, verejného poriadku a bezpečnosti. 

V misii OBSE v Kosove pôsobí na pozícii „Senior Communities Policy Adviser“ 1 civilný zástupca SR.

II.4.4. OBSE – Centrum v Ašchabade

            Centrum OBSE v Ašchabade bolo zriadené na základe rozhodnutia Stálej rady z roku 1998. Mandát centra pokrýva širokú škálu činností ako kontrolu zbrojenia, bezpečnosti hraníc, boja proti terorizmu a obchodu s ľuďmi, hospodárske a environmentálne aktivity,  posilňovanie dobrej správy vecí verejných, ochranu dodržiavania ľudských práv a rovnosti pohlaví a mediálnu reformu.

V roku 2016 pôsobil v Centre OBSE v Ašchabade na pozícii „Economic and Environmental Officer“ 1 civilný zástupca SR (sekondovaný občan).

            

II.4.5. OBSE – Misia v Bosne a Hercegovine

            Misia v Bosne a Hercegovine bola zriadená na základe mierovej dohody z Daytonu, podpísanej v Paríži v roku 1995. Hlavným cieľom misie je podporovať stabilitu a mier v Bosne a Hercegovine a zároveň napomáhať k jej politickej, ekonomickej a sociálnej integrácie v regióne. Misia sa usiluje o posilnenie demokratických inštitúcií vládnutia, spravodlivosti a školstva so zreteľom na  dodržiavanie ľudských práv a právneho štátu pre všetkých občanov mnohonárodnej a multietnickej spoločnosti. 

            V roku 2016 pôsobil v misii na pozícii „Human Rights Officer“ 1 civilný zástupca SR.

II. 4.6. OBSE – Pozorovateľská misia na rusko-ukrajinských hraničných priechodoch Gukovo a Doneck.

Pozorovateľská misia na rusko-ukrajinských hraničných priechodoch Gukovo a Doneck bola zriadená na základe požiadavky ruskej vlády (2014) a následnej dohody 57 účastníckych štátov OBSE. Pozorovatelia majú prispieť k zníženiu napätia počas súčasnej krízy na východe Ukrajiny.

V roku 2016 pôsobil v misii na pozícii „Border Observer“ 1 civilný zástupca SR. 

Misie OBSE – zámer do roku 2017

            V misiách OBSE malo v roku 2016 SR zastúpenie v SMM na Ukrajine (10) na hraničnom prechode Gukovo-Doneck (1), Kosove (1), Macedónsku (1), v Turkménsku (1) a Bosne a Hercegovine (1).

Takmer polovica občanov SR, ktorý momentálne pôsobia v misiách OBSE je tvorená príslušníkmi PZ a ďalšia polovica zástupcami iných rezortov, resp. zástupcov civilnej sféry. Prezídium PZ plánuje udržať slovenské príspevky v misiách OBSE aj naďalej. 

Vzhľadom na nedávne negatívne skúsenosti s aktivitami jedného slovenského príslušníka v Pozorovateľskej misii na východnej Ukrajine, bude treba v nasledujúcom období venovať väčšiu pozornosť komplexnému preverovaniu osôb, ktoré budú vysielané do misií. Nomináciám kandidátov by mala predchádzať informácia zodpovedných spravodajských a policajných inštitúcií sprístupnených ministerstvu ZVaEZ SR. 

III. Reforma bezpečnostného sektora, rozvojová spolupráca a humanitárna pomoc
III.1 Aktivity na podporu reformy bezpečnostného sektora
             SR v roku 2016 pokračovala v angažovaní sa v oblasti Reformy bezpečnostného sektora (SSR) a jej presadzovaní na pôde medzinárodných organizácií. V rámci OSN SR presadzuje SSR najmä prostredníctvom spolupredsedníctva v Skupine priateľov SSR pri OSN. V rámci skupiny sa  popri prácach na normatívnom rámci SSR ťažisko aktivít presúva na podporu a vedenie politických  diskusií na vysokej úrovni zasadených do kontextu konkrétnej krajiny. „Pilotným“ v tomto smere bolo ministerské podujatie z 21.6.2016 (New York) k podpore priorít SSR v Stredoafrickej republike, ktorému predsedal minister ZVaEZ SR. Na pôde EÚ bol počas slovenského predsedníctva v Rade EÚ prijatý Široký strategický rámec EÚ pre SSR, o čo sa aktívne zasadzovala SR spolu s Holandskom od roku 2015. Jeho zmyslom je zaviesť integrovaný prístup so synergickým využitím nástrojov a fondov jednotlivých inštitúcií EÚ. V OBSE boli v roku 2016 predstavené vnútorné predpisy k SSG/R, ktorých cieľom je lepšia pripravenosť a výkonnosť misií pri pomoci krajinám pôsobenia v oblasti SSG/R. Počas Ministerskej rady OBSE v Hamburgu v decembri 2016 SR vystúpila s vyhlásením na podporu aktivít SSG/R v rámci OBSE, čo podporilo ďalších 29 krajín.

           V roku 2016 pôsobili v misiách OBSE Skopje, EUBAM Moldavsko-Ukrajina a MINUSTAH Haiti slovenskí experti (z PZ), ktorých hlavná činnosť spočíva v pomoci a stabilizácii verejnej správy a reforme práce policajných zložiek. 
           Reforma bezpečnostného sektora zostáva naďalej prierezovou prioritou zahraničnej politiky SR, ako aj jednou zo sektorových priorít Oficiálnej rozvojovej pomoci SR.

III.2 Rozvojová spolupráca a humanitárna pomoc
              V roku 2016 SR pokračovala v uplatňovaní teritoriálnych a sektorálnych priorít definovaných v Strednodobej stratégii rozvojovej spolupráce SR na roky 2014-2018 a aktívne využívala nástroje rozvojovej spolupráce (malá dotačná schéma, finančné príspevky ZÚ SR, CETIR atď.). Podobne ako v minulom roku bola naša pozornosť venovaná najmä programovým krajinám Afganistan, Keňa a Moldavsko a naša pomoc prioritne smerovala do oblasti vzdelávania, zdravotnej starostlivosti, poľnohospodárstva, na dobrú správu vecí verejných alebo vodného hospodárstva. MZVaEZ SR v roku 2016 disponovalo sumou 6,4 mil. EUR určenou na bilaterálnu rozvojovú spoluprácu. 


V priebehu roka 2016 nadobudla mimoriadny význam humanitárna pomoc poskytovaná krajinám a ich obyvateľom, ktorí boli postihnutí živelnými pohromami, stali sa obeťami vojnových konfliktov a pod. Dominovala humanitárna kríza v súvislosti s pokračujúcim vojnovým konfliktom v Sýrii a z nej rezultujúca utečenecká kríza, ktorá zasiahla celú Európu. 


Celkovo  v roku 2016 poskytlo MZVaEZ SR humanitárnu pomoc vo výške 11,88 mil.  EUR, z toho  na multilaterálnu humanitárnu pomoc 9,412 mil. EUR a 2,471 mil. EUR na bilaterálnu rozvojovú pomoc. Na humanitárnu pomoc pre utečencov z toho poskytlo MZVaEZ SR finančné prostriedky vo výške 11,152  mil. EUR (9,012 mil. EUR v multilaterálnom profile a 2,104 mil. EUR v bilaterálnom). Prostriedky boli poskytnuté ako materiálna, resp. finančná humanitárna pomoc Sýrii, Grécku, Jordánsku,  Libanonu, Taliansku, Srbsku, Ukrajine, Ekvádoru, Nigérii, Bosne a Hercegovine alebo vo forme  humanitárnych projektov zameraných na vzdelávanie v Sýrii a v okolitých krajinách. SR v rámci toho prispela do multilaterálnych organizácií  a zvereneckých fondov napr. ako EU Trust Fund in Response  to the Syrian Crises MADAD (Regionálny zverenecký fond EÚ pre krízu v Sýrii) vo výške 3 mil. EUR,  EU Facility for Refugees in Turkey (Fond EÚ pre utečencov v Turecku) 3,112 mil. EUR (celkový príspevok bude 10,5 mil. EUR),  príspevok v rámci donorskej konferencie o Sýrii v Londýne 600 tis. EUR (celkový príspevok 1,2 mil. vrátane 600 tis. EUR na projekty vzdelávania v Sýrii a okolitých krajinách), Medzinárodnej organizácii pre migráciu (400 tis. EUR), Núdzový zverenecký fond EÚ pre stabilitu a riešenie príčin nelegálnej migrácie a vysídlených osôb v Afrike (350 tis. EUR) alebo špecializovaným agentúram OSN vo výške 1,9 mil. EUR.

            MV SR poskytlo v roku 2016 humanitárnu pomoc vo výške 866 178  EUR. Išlo o 

56 400 kg materiálu, ktorý smeroval do konfliktných oblastí (Sýria, Ukrajina) a krajinám, postihnutých migračnou vlnou (Grécko, Macedónsko, Čierna Hora, Bosna a Hercegovina). Išlo prevažne o materiál bezprostredného využitia (zdravotnícky a humanitárny materiál).


Rok 2016 znamenal prvý rok prípravy a implementácie Agendy 2030 a udržateľných rozvojových cieľov, ktoré v roku 2015 prijalo medzinárodné spoločenstvo na globálnom rozvojovom samite v New Yorku.  MZVaEZ SR reagovalo na túto výzvu a pripravilo materiál  Koncepcia implementácie Agendy 2030 v medzinárodnom prostredí, ktorú schválila vláda SR dňa 11. 1. 2017. Cieľom koncepcie je formulovať iniciatívy, ktorými Slovensko môže prispieť k implementácii cieľov udržateľného rozvoja za svojimi hranicami. Tým vytvára inšpiratívny vstup do celkovej národnej stratégie implementácie Agendy 2030, ktorá bude mať širší záber a bude postavená na prepojení vnútorných a vonkajších politík. 

IV. Financovanie

Na zabezpečenie účasti v aktivitách MKM (vysielanie expertov, rozvojová a humanitárna pomoc) vynaložila SR v roku 2016 celkovo 28 103 712 EUR, z toho z rozpočtovej kapitoly MO SR 19 310 230,26 EUR, z rozpočtovej kapitoly MV SR (PZ) 2 408 617 EUR, z rozpočtovej kapitoly MZVaEZ SR 6 384 864 EUR.

Záver

SR sa v roku 2016 zapojila celkovo do 17 misií MKM, a to v rámci aktivít EÚ (6), OBSE (6), NATO (2) a OSN (3). Spolupráca príslušných rezortov pri príprave a realizácii zapojenia SR do aktivít MKM sa uskutočňovala v rámci prístupu, východiskom ktorého je spoločné úsilie civilných a vojenských aktérov pri prevencii, riešení a odstraňovaní následkov konfliktov, kríz, prírodných a priemyselných katastrof a pri stabilizačnom a rozvojovom úsilí.  

Z geografického hľadiska SR v roku 2016 pôsobila predovšetkým v oblastiach svojho prioritného politického záujmu – na západnom Balkáne, v štátoch východnej Európy, v Afganistane, na Blízkom východe a na Cypre. 

Zapájanie SR do aktivít MKM v roku 2017 bude v súlade so Zameraním zahraničnej politiky SR na rok 2017. Okrem zachovania príspevku v súčasne prebiehajúcich misiách má SR záujem rozšíriť svoju pôsobnosť najmä na Ukrajine. SR sa bude snažiť udržať personálne kapacity aj v misiách EUMM Gruzínsko a EULEX Kosovo. SR sa taktiež bude usilovať prispievať k reforme bezpečnostného sektora OSN účasťou v misii OSN na Haiti a zvýšenie príspevku v misii UNFICYP na Cypre. Z hľadiska kvantitatívneho zastúpenia bude prioritou vyváženosť slovenskej participácie medzi misiami OSN, NATO a snaha posilniť účasť v slabo zastúpených misiách. 
             SR sa bude naďalej usilovať uspieť v konkurenčných výberových konaniach do vybraných civilných misií EÚ svojimi expertmi z rôznych bezpečnostných zložiek, vrátane Policajného zboru, Finančnej správy a MZVaEZ. Za účelom prípravy a vysielania civilných expertov je potrebné klásť osobitný dôraz na personálnu politiku potenciálnych vysielajúcich subjektov a systematické vyčleňovanie zdrojov a kapacít v rámci relevantných orgánov štátnej správy. Vzhľadom na aktuálnu situáciu vo svete, je odporúčané zvýšiť spektrum pôsobenia pre viaceré typy spôsobilostí. V tejto súvislosti by bolo mimoriadne hodnotným zastúpenie aj predstaviteľov MS SR a GP SR v misiách MKM.  Legislatívny rámec, ktorý poskytuje zákon č. 503/2011 Z. z. o vysielaní civilných expertov na výkon práce do aktivít krízového manažmentu mimo územia SR, môže SR v budúcnosti aktívnejšie využívať na posilňovanie svojej civilnej angažovanosti pri riešení kríz. Zámerom SR v zmysle uvedeného zákona je do aktivít post-konfliktnej rekonštrukcie zapájať aj expertov z iných oblastí vrátane poľnohospodárstva, rozvoju vidieka, vzdelávania a zdravotníctva a súčasne formovať spôsobilosti na kooperatívnom základe medzi civilno-expertnou zložkou a silovými štruktúrami. 
              Angažovanosť SR v aktivitách MKM je prirodzenou súčasťou procesu zaručovania jej bezpečnosti a taktiež dôležitou úlohou z hľadiska plnenia jej medzinárodných záväzkov. Ostáva preto naďalej jednou z priorít vonkajšieho pôsobenia SR.  
� Centrálna evidencia expertov SR v oblasti civilného krízového manažmentu bola zriadená na základe uznesenia vlády č. 572 zo 6.7.2005. S cieľom systematickej evidencie disponibilných civilných expertov z rôznych oblastí expertízy bol na základe centrálnej evidencie expertov SR zriadený register civilných expertov, ktorého súčasťou sú aj experti z interných databáz (napr. MV SR - Špecializovaný intervenčný tím a Civilná správa a civilná ochrana). Register vedie MZVaEZ SR. 






